Charles III av Storbritannia

**Charles III av Storbritannia** (født **Charles Philip Arthur George**; 1948) er konge av Storbritannia, Canada, Australia, New Zealand og elleve andre selvstendige stater (de såkalte samvelderikene).

Som eldste sønn av dronning Elizabeth II av Storbritannia og prins Philip var han nærmeste arving til den britiske tronen fra den dag hans mor besteg tronen i 1952. Han hadde tittelen Prince of Wales fra 1958 til han ble konge i 2022. Han fikk tittelen som hertug av Edinburgh etter sin far prins Philips død den 9. april 2021.

## Konge og kroning
Han ble konge 8. september 2022 da moren døde, og ble kronet 6. mai 2023 i Westminster Abbey.

Charles sørget for at kroningsseremonien var halvparten så lang som tradisjonelt. Til stede i Westminster var katolske biskoper og pavens utsending, og presbyteranere fra Skottland samt representanter for flere religionssamfunn i Storbritannia inkludert zoroastere og buddister. Sadiq Khan, Londons ordfører, leste bibeltekst, Ephraim Mirvis (sjefsrabbiner i Storbritannia) medvirket i seremonien, lord Syed Kamall (muslim) overleverte den kongelige *armill*, lord Indarjit Singh (sikh) overleverte den hvite hansken som symbol på enhet mellom konge og folk.

## Fyrstehus

På farssiden tilhører Charles huset Glücksburg, samme familie som det danske og norske kongehuset. Huset Glücksburg er en yngre linje av huset Oldenburg som nedstammer fra Christian III av Danmark og Norge, og som igjen kom på tronen i Danmark i 1863 med Charles' tippoldefar Christian IX av Danmark, etter et fravær fra tronen siden 1500-tallet. Charles' oldefar ble imidlertid samme år valgt til konge av Hellas som Georg I av Hellas. Charles' far, prins Philip, ble derfor født som prins av både Danmark og Hellas. Charles nedstammer fra fem konger i mannslinjen: Christian I av Danmark, Fredrik I av Danmark, Christian III av Danmark, Christian IX av Danmark og Georg I av Hellas. Hans forfedre i mannslinjen var fra 1500-tallet til 1800-tallet hertuger i en rekke små, ikke-suverene hertugdømmer i Schleswig-Holstein. Charles er oppkalt etter Haakon VII av Norge, som var født som prins Carl av Danmark. 

I 1952 bestemte Charles' mor, Elizabeth II av Storbritannia, at kongefamilien i Storbritannia fortsatt ville bruke *navnet* Windsor, som opprinnelig ble brukt av Georg V av Storbritannia for seg selv og sine etterkommere i mannslinje i 1917, det vil si den britiske grenen av huset Sachsen-Coburg-Gotha. Når Charles har brukt etternavn, har han imidlertid brukt Mountbatten-Windsor. Mountbatten er etternavnet hans far prins Philip tok rett før han giftet seg i 1947, og er en oversettelse av Battenberg, som Philip nedstammet fra gjennom sin mor Alice av Battenberg.

## Titler
*Hans Majestet Kongen*, fra 8. september 2022.

### Tidligere titler
Som britisk tronarving bar Charles titlene *[[Prince of Wales]]*, og jarl av Chester, hertug av Cornwall, hertug av Rothesay, jarl av Carrick, baron av Renfrew, herre over Øyene og *prins og Great Steward av Skottland*.

Han ble titulert *Hans kongelige høyhet prinsen av Wales*, unntatt i Skottland, der han ble titulert *Hans kongelige høyhet hertugen av Rothesay*.

26. juli 1958 fikk han tittelen *Prince of Wales,* som vanligvis gis til monarkens eldste sønn. I en seremoni 1. juli 1969, samme år som han fylte 21 år, ble han innsatt som *Prince of Wales*. Tittelen *Prince of Wales*, blir ofte oversatt til *prins av Wales*, men siden ordet *prince* på engelsk brukes for både fyrste og prins, er korrekt oversettelse *fyrste av Wales*.

Da hans far Philip døde 9. april 2021 arvet Charles titlene hertug av Edinburgh, jarl av Merioneth og baron Greenwich. Charles brukte ikke disse titlene som tronarving. Da han ble konge ble disse titlene ledige ("merged with the Crown"), og Kong Charles har senere utnevnt sin lillebror prins Edward til Hertug av Edinburgh (uten at denne tittelen er arvelig).

## Privat
### Ekteskap og barn
Charles møtte Diana Frances Spencer i 1977 mens han var på besøk hos hennes søster, Sarah, i deres hjem Althorp i Northamptonshire. De giftet seg i St. Pauls katedral 29. juli 1981 og sammen fikk de to sønner, prins William og prins Harry. Paret ble separert i 1992 og formelt skilt 28. august 1996. Diana døde i en bilulykke i Paris 31. august 1997.

Den 9. april 2005 giftet Charles seg med Camilla Parker Bowles i en borgerlig vielse i Windsor rådhus. Seremonien ble fulgt av en religiøs velsignelse i St. George's Chapel i Windsor Castle.

### Interesser
Siden begynnelsen av 1980-tallet har Charles vært en forkjemper for miljøbevissthet. Han er opptatt av biodynamisk jordbruk og interesserer seg for filosofi og arkitektur. Han har ved flere anledninger kritisert moderne britisk arkitektur, og kritisert arkitekter for å ikke ta hensyn til omliggende bebyggelse og miljø.

### Koronaviruspandemien 2019–2020
Den 25. mars 2020 ble det kjent at Charles hadde testet positivt for koronavirus. Han og Camilla selvisolerte seg på slottet Balmoral. Camilla ble også testet, men var ikke smittet.

### Eiendommer og formue
Hvor stor formue han har privat, er ikke kjent. Det som derimot kan anføres, er at han privat eier eiendommene Balmoral og Sandringham (blant andre ting), men at eiendommer som Buckingham Palace ikke tilhører ham personlig, men det som kalles «Kronen». Som monark disponerer han sånne eiendommer, men de administreres av Kronens driftsselskap, på vegne av den nasjonen som faktisk eier disse eiendommene og eiendelene.

## Utmerkelser
Charles er innehaver av en lang rekke ordener. I 1978 ble Charles tildelt storkors med kjede av St. Olavs Orden.

### Priser og utmerkelser (utvalg)
* 2005: Vincent Scully-prisen

## Stamtavle

## Referanser


## Eksterne lenker
* 
* 
* 
* 
* Prins Charles på kongefamiliens nettsted